
Mandulapalka (Cyperus esculentus L. var. leptostachyus) elterjedésének térinformatikai modellezése dunántúli mintaterületeken

Munkám során hat olyan területet választottunk ki, melyen jelentős mandulapalka fertőzési foltok találhatók. Az alábbi területeken végeztük a vizsgálatokat: Vadépuszta, Gamás, Somogytúr, Karád és két terület Barcs határában. A táblákról talajmintákat gyűjtöttünk 0-90 cm mélységig és áttelelő gumókat. A gumókat táblánként négyszeres ismétlésben, Petri-csészében 15 ml desztillált vízzel nedvesített papírok között, 20C°-os hőmérsékleten, 14 napig termosztátban hajtattuk. A talajmintákból előkészítés után higroszkóposságot, színt, pH-t, humusz-, és mésztartalmat vizsgáltunk. A vizsgálatokból származó adatokat statisztikai módszerekkel értékeltük, az eredményeket ArcGIS 9.3 térinformatikai programban rögzítettük és ezzel a programmal végeztünk térbeli predikciót is. A mintaterületek jellemzésére több térkép adatait használtuk fel. Ezek a következők voltak: 1953-as mezőgazdasági talajtérkép, AIR genetikus talajtérkép, Géczy-féle talajtérkép és felszíngeológiai térkép és digitális domborzatmodell. Térinformatikai modell segítségével igazoltuk, hogy a mandulapalka potenciális elterjedési területe sokkal nagyobb a jelenlegi előfordulásnál.



